[{"text_idx": "#000000", "text": "Does dim byd fel comeback i gyffroi ffans cerddoriaeth."}, {"text_idx": "#000002", "text": "Wnaeth Sw\u0302nami erioed chwalu na chyhoeddi eu bod nhw\u2019n rhoi\u2019r gorau iddi, ond gydag ychydig iawn o so\u0302n amdanyn nhw ers rhyddhau\u2019r sengl \u2018Dihoeni\u2019 yn Awst 2017, roedd rhywun wir yn dechrau poeni am ddyfodol un o grwpiau mwyaf llwyddiannus Cymru yn y 2010au."}, {"text_idx": "#000006", "text": "Ac yn o\u0302l Ifan Ywain, chwaraewyr gita\u0302r ac allweddellau Sw\u0302nami, er gwaetha\u2019r distawrwydd cyhoeddus, mae\u2019r grw\u0302p wedi cadw\u2019n brysur yn y cefndir dros y blynyddoedd diwethaf."}, {"text_idx": "#000011", "text": "\u201cMa\u2019 pawb wedi hen laru ar weld ein gilydd ar Zoom erbyn hyn, ond \u2018oedd rhaid addasu, ac yn syml, heb wneud hynny fyddai\u2019r caneuon ddim yn cael eu gorffen! \u2018Da ni\u2019n lwcus mewn ffordd ein bod ni wedi cael saib mor hir, gan fod neb yn disgwyl i ni ryddhau dim byd yn fuan, felly doedd dim rhaid gwthio dyddiadau yn o\u0302l a chanslo gigs a ballu \u2013 oedden ni\u2019n rhydd i ryddhau pan oedden ni\u2019n barod.\u201d"}, {"text_idx": "#000012", "text": "Fel cymaint o gerddoriaeth newydd sydd wedi\u2019i ryddhau\u2019n ddiweddar felly, mae\u2019n ymddangos bod y cyfnod clo wedi bod yn rhyw fath o gymorth, a hwb annisgwyl i\u2019r grw\u0302p."}, {"text_idx": "#000017", "text": "\u201cMae \u2018na\u2019n bendant fwy o ymdrech wedi mynd i\u2019r ochr gynhyrchu ar y tracs yma, ac ella mwy o gydweithio rhyngom ni a Rich [James Roberts \u2013 Stiwdio Ferlas], ond y caneuon eu hunain, mae hynny wedi digwydd yn naturiol.\u201d"}, {"text_idx": "#000027", "text": "\u201cDwi\u2019n meddwl fod pob band neu artist eisiau sicrhau bod gymaint o bobl a\u0302 phosib yn clywed eu cerddoriaeth, a dyna sy\u2019n bwysig i ni hefyd."}]